Pubin terassilla istunut asiakas joutui silmittömän väkivaltaisen ryöstön uhriksi. Poliisi pitää tapausta yhtenä uransa raaimmista.

Lähes sammumistilassa ollut mies joutui kolmen alkoholista ja huumeista sekaisin olleen miehen järjettömän väkivallan uhriksi.

Uhri havahtui vasta, kun häntä oltiin siirtämässä sairaalasta toiseen.

Poliisin mukaan humalassa olevilla nuorilla ja keski-ikäisillä miehillä on erityisen suuri riski joutua väkivaltaisen ryöstön uhriksi.

Väkivaltainen tapahtumasarja sai alkunsa perjantaiyönä 3. helmikuuta Hard Rock House -pubin terassilla Helsingin Roihuvuoressa.

Ravintolan terassille oli vähän ennen sulkemisaikaa ohjattu vahvasti päihtynyt asiakas. Lähes sammumistilassa ollut mies nuokkui terassin penkillä, kun sisältä tuli kaksi muuta miestä. Nämä alkoivat lähes välittömästi kopeloida nuokkujan taskuja.

Sisältä ravintolasta tuli vielä kolmas mies, joka pian liittyy uhrin ympärillä touhuavaan kaksikkoon.

Osumat päähän

Kuvatallenne paljastaa, kuinka tilanne räjähtää käsistä. Uhrin sormusta repinyt mies iskee yllättäen tätä nyrkillä suoraan kasvoihin. Uhri on täysin kyvytön puolustautumaan. Hän ei pysty tekemään elettäkään suojellakseen itseään uusilta iskuilta ja potkuilta, joista lähes kaikki osuvat pään alueelle.

Terassilla ollut neljäs mies on keskittynyt kännykkäänsä, mutta yrittää muutaman kerran turhaan hillitä pahoinpitelijöitä. Useiden kymmenien nyrkiniskujen ja potkujen jälkeen kolmikko jättää uhrin verissään penkille, mutta palaa hetken kuluttua jatkamaan pahoinpitelyä.

Uhrin päähän ehtii kuuden minuutin aikana osua kaikkiaan kolmisenkymmentä nyrkiniskua ja seitsemän lujaa potkua. Tilanne keskeytyy vasta, kun ravintolan omistaja tulee ulos ja ryhtyy soittamaan hätäkeskukseen.

Mitättömän kännykkä- ja korttisaaliin saaneet ryöstäjät ovat jo ehtineet häipyä poliisin saapuessa paikalle. Uhri kiidätetään ambulanssilla Meilahden sairaalaan, mistä edelleen Töölön sairaalaan vakavien kallovammojen takia.

Uhrin silmäpohja on murtunut, samoin nenäluu. Hänen ruhjoutuneet kasvot ovat turvonneet tunnistamattomaksi.

Ei selitystä

Käräjäoikeudessa päätekijät pyysivät kumpikin anteeksi uhrilta. He kertovat olleensa niin sekaisin alkoholista ja eri huumeista, etteivät he muistaneet tapahtumista juuri mitään. Mitään syytä pahoinpitelylle he eivät osanneet selittää, sillä uhri olisi ollut " putsattavissa " myös ilman mitään väkivaltaa.

Käräjäoikeus totesi, että oli täysin sattumanvaraista, ettei uhri vammautunut vakavammin tai jopa menehtynyt. Oikeus katsoi, että ryöstö oli erittäin raaka ja julma, ja se oli lähellä tapon yritystä.

Käräjäoikeus tuomitsi vuonna 1996 syntyneen Joonas Rainer Kivirannan ja vuonna 1995 syntyneen Henrik Verneri Koskivirran 4 vuoden ja 10 kuukauden vankeusrangaistukseen törkeästä ryöstöstä. Vuonna 1995 syntynyt Mahamed Deeq Hubey selvisi 2 vuoden ja 6 kuukauden vankeusrangaistuksella.

Uhrilleen kolmikko tuomittiin maksamaan yhteensä 9 500 euron kärsimyskorvaukset.

Helsingin hovioikeus lievensi hiljattain päätekijöiden tuomion 3 vuoden ja 7 kuukauden mittaiseksi vankeudeksi.

Yksi raaimmista

Kolmikon vangittavaksi vaatinut rikoskomisario Outi Petersohn-Järvinen muistaa tapauksen hyvin.

- Yksi heistä harrasti thai-nyrkkeilyä. Hän totesi kuulusteluissa, että jos hän olisi ollut selvin päin, uhri olisi kuollut, Petersohn kertoo.

Hän toteaa, että kyseinen ryöstö oli yksi raaimmista, joita hänen eteensä on tullut.

- Se oli niin ruman näköistä, että tuntui, ettei tuollaista voi tapahtua kuin elokuvissa. Myös syyttäjä oli järkyttynyt.

Petersohn muistuttaa, että humalaisella on suuri vaara joutua väkivaltaisen ryöstön uhriksi.

- Todella suuri vaara on keski-ikäisillä ja nuorehkoilla miehillä.

Oikaisu 28.12. kello 15:28: Korjattu lyöntivirheet tuomitun iästä ja nimestä.